**František Borgia Kéri** (\* 10. október 1702, Kenézlő (v Sabolčskej stolici) ? – † 1. december 1768, Trnava) bol fyzik, astronóm, historik a člen jezuitského rádu. V 50. a 60. rokoch 18. storočia zastával funkciu rektora na univerzitách v Trnave a Košiciach a prefekta trnavského jezuitského seminára. Podieľal sa aj na založení a vybudovaní astronomického observatória v Trnave.

Štúdiá a profesionálna kariéra
------------------------------

21. októbra 1719 vstúpil v Trenčíne do noviciátu jezuitského rádu. V rokoch 1723 – 1725 študoval filozofiu v Grazi a v období 1730 – 1733 teológiu v Trnave. Záverečné rehoľné sľuby zložil v Trnave 2. februára 1737. Ako učiteľ-jezuita pôsobil na viacerých školách a funkciách v Skalici, vo Viedni a Budíne, vrátane univerzít v Košiciach a Trnave. Na Trnavskej univerzite dva razy (v rokoch 1752 – 1756 a 1759 – 1763) pôsobil ako rektor. Na Košickej univerzite bol rektor v období rokov 1756 – 1759. V rokoch 1764 – 1768 bol prefektom seminára v Trnave.

Kéri sa venoval astronómii už v 30. rokoch 18. storočia, teda ešte pred postavením trnavského univerzitného observatória. Astronómii na Trnavskej univerzite sa venovali pred ním najmä Ján Misch a Martin Sentiváni. Predovšetkým Kériho zásluhou sa podarilo v rokoch 1753 – 1756, (kedy pôsobil ako rektor univerzity) vybudovať v Trnave astronomické observatórium. Skúsenosti pre výstavbu takéhoto zariadenia získal pri svojej ceste do Ríma v 30. rokoch 18. storočia, keď navštívil niekoľko moderných európskych observatórií. Astronomické prístroje pre trnavské observatórium konštruoval sám. Išlo najmä o súčiastky do ďalekohľadov (napr. disky do dutých zrkadiel, brúsenie zrkadiel), ale aj samotné ďalekohľady. Kéri sám navrhoval spôsob brúsenia dutého zrkadla a pokusmi zisťoval najvhodnejší typ zliatiny pre svoje prístroje. Viaceré z týchto prístrojov vyvolali kladný ohlas aj v zahraničí. Medzi astronómov, ktorí sa o nich pochvalne vyjadrovali, patrí aj Francúz Jacques Cassini. Kéri bol učiteľ prvej modernej generácie fyzikov – Andreja Jaslinského, Antona Revického, Jána Ivančiča, Andreja Adányiho a iných. Okrem prírodných vied sa venoval aj štúdiu byzantských a osmanských dejín.

Prírodnofilozofické názory
--------------------------

František Borgia Kéri je autor viacerých filozoficko-fyzikálnych aj astronomických diel, v ktorých konfrontoval prírodnú filozofiu Descarta a Newtona. Po filozofickej stránke sa prikláňal viac k Descartovi. Samotná analýza a konfrontácia názorov týchto učencov bola v tej dobe priekopnícka, a práve tým prispel Kéri k prekonaniu scholastických interpretácií. V šesťdesiatych rokoch prijal Kéri ako jediný v celom Uhorsku bezvýhradne názory Isaaca Newtona v oblasti dynamiky a jej aplikácie na nebeskú mechaniku.

Diela
-----

* 1730 – *Panegyricus S. Ignatio*
* 1731 – *Immaculata Deiparae Conceptio oppugnata*
* 1733 – *Tabulae Triplices ad horologia omnis generis construenda et solis motu coequanda* (pravdepodobné autorstvo)
* 1736 – *Dissertatio astronomica de cometa viso 1729 et 1730* (nezachované dielo)
* 1738 – 1742 – *Epitome Historiae Byzantinae seu Imperatorum Orientis e compluribus graecis praesertim concinnata a Constantino M. ad Constantinum ultimum et expugnatam per Turcas Constantinopolim*
* 1744 – *Epistolae S. Augustini ad S. Hieronymum et hujus Responsoriae cum longa Introductione*
* 1749 – *Epitome Historiae Byzantinae Continuatio, seu Imperatores Ottomanici a capta Constantinopoli cum Epitome Principum Turcarum*
* 1752 – *Dissertatio physica de corpore generatim deque opposito eidem vacuo*
* 1753 – *Dissertatio physica de motu corporum*
* 1754 – *Dissertatio physica de causis motuum in corporibus*
* 1756 – *Dissertatio de luce eiusque proprietatibus*

Poznámky
--------

1. ↑  V literatúre sa ako zakladatelia bežne uvádzajú Maximilián Hell a František Weiss, podľa novších výskumov je zakladateľom práve František Borgia Kéri.

Referencie
----------

1. 1 2  Szilas 2001, s. 2190
2. 1 2 3 4  Mat.SAVBa.sk: Pamätník slovenských matematikov: *František Borgia Kéri*
3. ↑  Žažová 2010, s. 252
4. ↑  Zemplénová 1974, s. 376
5. 1 2  Žažová 2010, s. 253
6. 1 2 3  Druga 2006, s. 145
7. ↑  Bodnár a kol. 1987, s. 149

Literatúra
----------

* Bodnár, Ján; Burica, Milan; Hajko, Dalimír; Marsina, Richard; Münz, Teodor; Oravcová, Marianna; Palovičová, Terézia; Sopko, Július;  *a kol*. (1987), *Dejiny filozofického myslenia na Slovensku*, 1 (1. vyd.), Bratislava: Veda
* Druga, Ladislav (2006), *Dejiny astronómie a Slovensko*, Hurbanovo: Slovenská ústredná hvezdáreň, ISBN  80-85221-53-5
* Societas Jesu (1855), *Scriptores Provinciae Austriacae Societatis Jesu: collectionis scriptores ejusdem societatis universae*, Tomus primus, Viennae: Typis congregationis mechitharisticae
* Szilas, László (2001), „Kéri, Borgia Ferenc", in O'Neill, Charles E.; Domínguez, Joaquín María, *Diccionario histórico de la Compañía de Jesús: biográfico-temático*, 3, Madrid: Universidad Pontificia De Comillas, ISBN  84-8468-039-8
* Zemplénová, Jolana M. (1974), *Dejiny fyziky na Slovensku do polovice 19. storočia*, Bratislava: Veda
* Žažová, Henrieta (2010), „Observatórium", in Šimončič, Jozef; Hološová, Alžbeta, *Dejiny Trnavskej Univerzity 1635 – 1777, 1992 – 2010*, Trnava: Trnavská univerzita, str. 251 – 263, ISBN  978-80-8082-353-5


|  |  |
| --- | --- |
| Portal | Fyzikálny portálAstronomický portál |

Autoritné údaje: * GND: 100177832
* ISNI: 0000 0000 6136 110X
* LCCN: n2002079725
* NK ČR: ola2003175136
* VIAF: 29871998
* WorldCat: lccn-n2002079725